༄༅། །གྲོས་འདེབས་སྙིང་གི་ཐུར་མ་བཞུགས་སོ། །

༄༅། །བསླུ་མེད་དཀོན་མཆོག་རིན་ཆེན་རྣམ་གསུམ་ལ། །རབ་ཏུ་གུས་པའི་ཕྱག་གིས་བཏུད་ནས་ནི། །སྙིང་གི་གྲོགས་ལ་རྒྱལ་བའི་ལུང་ཉིད་དང༌། །མཐུན་པའི་གྲོས་འདེབས་ཅུང་ཟད་བཤད་ཀྱིས་གསོན། །བསྟན་པའི་སྙིང་པོ་ཚུལ་ཁྲིམས་རིན་ཆེན་འདི། །འཕྲལ་དང་ཡུན་གྱི་ཕན་བདེ་འབྱུང་བའི་རྒྱུ། །ཡོན་ཏན་ཀུན་གྱི་གཞི་རྟེན་ཡིན་པས་ན། །ཚུལ་ཁྲིམས་བསྲུང་ལ་བག་དང་ལྡན་པར་མཛོད། །བག་ཡོད་བདུད་རྩིའི་གནས་ཏེ་བག་མེད་པ། །འཆི་བའི་གནས་སུ་ཐུབ་པས་བཀའ་བསྩལ་ཏེ། །དེ་བས་ཁྱོད་ཀྱིས་བསྟན་པ་འཛིན་སླད་དུ། །གུས་པས་རྟག་ཏུ་བག་དང་ལྡན་པར་གྱིས། །བག་མེད་ཉེས་ཀུན་འབྱུང་བའི་གནས་གཅིག་པུ། །ཆང་ཞེས་བྱ་བ་ཧ་ལ་ནག་པོ་སྟེ། །དེ་ཡི་རྒྱུ་ནི་ལྷ་མིན་མངལ་ཁྲག་དང༌། །དུག་གི་ལྒང་བུ་འཐོར་ལས་གྲུབ་པ་ཡིན། །གཙང་དམེ་འཛིན་རྟོག་ཞིག་པའི་རྣལ་འབྱོར་པ། །དུག་ཀྱང་བདུད་རྩིར་བསྒྱུར་བའི་གསང་སྔགས་ཀྱི། །གནད་དང་ལྡན་པས་མ་གཏོགས་གང་རུང་གིས། །བཏུང་དུ་རུང་བར་གསང་སྔགས་ལས་མ་བཤད། །བཤད་དོ་སྙམ་ན་ལུང་ནི་སྡོམ་བྱུང་ལས། །སྔགས་པ་གང་ཞིག་ཆང་གིས་མྱོས་གྱུར་པ། །དེ་ལ་སྔགས་ཀྱི་དངོས་གྲུབ་མི་འབྱུང་སྟེ། །རྣལ་འབྱོར་མ་རྣམས་ཤིན་ཏུ་ཁྲོས་ནས་ནི། །དེ་ལ་ནད་དང་མྱ་ངན་འཇིགས་པར་བྱེད། །ཅེས་གསུངས་དམ་ལྡན་སྔགས་ཀྱི་རྣལ་འབྱོར་པ། །སེངྒེའི་སྤྱོད་པ་ལ་ནི་ངེད་རང་ཚོ། །ཁྱི་ཡིས་འགྲན་པར་བྱེད་ན་རང་ཤིར་འགྱུར། །བསྟན་པའི་རྩ་བ་དམ་ཆོས་འདུལ་བ་ལས། །རྩ་རྩེའི་ཟིལ་པ་ཙམ་ཡང་མི་རུང་བར། །ལྟུང་བའི་སྡེ་ཚན་ལས་གསུངས་དེར་མ་ཟད། །ཀ་རི་ཀ་ལས་མྱོས་འགྱུར་ཉེས་འཕེལ་བ། །རྩྭ་མཆོག་གིས་ཀྱང་མི་བཏུང་ངོ་ཞེས་དང༌། །དེ་འཐུངས་ན་ནི་དྲན་པ་ཀུན་ཉམས་ཤིང༌། །བརྟུལ་ཞུགས་ལྡན་པ་བག་མེད་འགྱུར་ཞེས་གསུངས། །གཞན་ཡང་མདོ་སྡེ་རྣམས་སུ་སངས་རྒྱས་ཀྱིས། །ཆང་འཐུང་ང་ཡི་ཉན་ཐོས་མིན་པ་དང༌། །ང་ཡང་དེ་ཡི་སྟོན་པ་མིན་སོགས་དང༌། །ཆང་འཐུང་ངུ་འབོད་གནས་སུ་སྐྱེ་བ་དང༌། །བྱིན་མཁན་དེ་ཡི་འཁོར་དུ་སྐྱེ་བ་སོགས། །རྣམ་པ་དུ་མའི་སྒོ་ནས་བཀའ་བསྩལ་ན། །ཁྱོད་ནི་སྟོན་པའི་བཀའ་ལ་མི་གནས་སམ། །ངེད་རང་སྟོན་པའི་བཀའ་ལ་མ་གནས་བཞིན། །དམར་སེར་གོས་ཙམ་གྱིས་ནི་སྟོན་པ་ཡི། །རྗེས་འཇུག་ཡིན་ཟེར་དགེ་སློང་ཁས་འཆེ་ཡང༌། །རྒྱལ་བ་མཉེས་པའི་དགེ་སྦྱོང་དེ་མ་ལགས། །སྟོན་པའི་བཀའ་དང་འགལ་བར་གྱུར་ན་ནི། །ཆོས་ཚུལ་ཇི་ལྟར་མཛེས་ཀྱང་དེ་ཡི་ཆོས། །ཆོས་ལོག་བདུད་ཀྱི་བསྟན་པ་ངོ་མ་ཡིན། །དམ་ཉམས་ཁྲིམས་རལ་ཟེར་ནའང་དེ་ལས་མེད། །བསྟན་པའི་བླ་འཚོང་ཟེར་ནའང་དེ་ལ་ཐུག །དམྱལ་བའི་བུད་ཤིང་ཟེར་བའང་ལོགས་སུ་མེད། །དེ་ལ་སོགས་པའི་ཉེས་པ་བརྗོད་མི་ལང༌། །མདོར་ན་ཆང་ནི་ཉེས་ཀུན་རྩ་བ་སྟེ། །འདི་ཕྱི་གཉིས་ཀའི་དོན་ཉམས་ནོར་ཟད་ཅིང༌། །རྨོངས་པས་བྱ་བ་མ་ཡིན་བྱེད་པ་དང༌། །མི་ཁ་སྡང་ཞིང་ཀུན་གྱིས་བརྙས་པ་དང༌། །གསང་གཏམ་ལྷུགས་སྒྲོག་ཀུན་གྱིས་ཆ་མི་འཇོག །རོ་བཞིན་འགྱེལ་ནས་ཁྱི་ཕག་དང་མཉམ་སྤྱོད། །བསྟན་པའི་ཞབས་འདྲེན་ཆང་ལས་ཐུ་བ་མེད། །སྐྱེ་བོ་མི་མང་རབ་ཏུ་ཚོགས་པའི་ཁྲོད། །ཆང་འཐུང་སྨྱོན་སྤྱོད་བྱེད་པའི་མི་དེ་ལ། །ཀུན་གྱིས་བརྙས་བཅོས་བྱེད་པ་མ་གཏོགས་པ། །བཟང་པོའི་གྲལ་དུ་བརྩི་མཁན་སུ་ཡང་མེད། །གྲོགས་ཁྱོད་བསྟན་འཛིན་རྐང་འཐུང་ལྗོན་པའི་ཁྲོད། །ཡོངས་འདུའི་ས་བརྟོལ་བཞིན་དུ་རེ་བ་ལ། །བག་མེད་ཆང་གི་སེར་བས་ཉིན་རེ་བཞིན། །ཡོན་ཏན་ལོ་འབྲས་ས་ལ་འཐོར་མཐོང་ཚེ། །མི་མཐུན་འགྲན་ཟླ་འབྱུང་པོའི་བྱ་རྣམས་ཀྱིས། །བསྔགས་པའི་ཉི་མ་ནུབ་ནས་སྨད་འོས་ཀྱི། །མཚན་མོར་ཉེ་བར་ཤེས་ནས་གཏམ་ངན་གྱི། །གད་མོ་ཕྱོགས་བཅུར་རྒོད་པས་སྐྱོ་བ་སྐྱེ། །མཐུན་པའི་གྲོགས་ཀྱིས་ལྡོག་ཀྱང་མ་ཉན་པར། །ཤེས་བཞིན་བག་མེད་གནས་ལ་སྤྱོད་མཐོང་ཚེ། །དགའ་བའི་གྲོགས་ཀྱང་མཚན་མོའི་པདྨོ་བཞིན། །ངོ་འཛུམ་རབ་ཏུ་ཟུམ་པར་མི་འགྱུར་རམ། །སྔོན་ཆད་ཆོས་ཀྱིས་འབྲེལ་བའི་བླ་སློབ་ཀྱང༌། །སྨྱོ་ཟས་ཆང་གིས་མྱོས་པའི་གཏམ་ངན་ནི། །སྙན་གྱི་དབང་པོར་སོན་པས་དེ་མ་ཐག །བཞིན་གྱི་ཟླ་བ་སྒྲ་གཅན་གྱིས་ཟིན་འགྱུར། །གྲོགས་ཁྱོད་བསྟན་པའི་ཆུ་མཚོར་ལེགས་ཞུགས་ནས། །བསླབ་བྱའི་ཡོན་ཏན་འདབ་སྟོང་རྒྱས་པ་ལ། །སློབ་གཉེར་བུང་བ་ངང་གིས་འདུ་རན་ཚེ། །ཆང་གི་དྲི་ཡིས་མེ་ཏོག་དྲི་བཅོམ་ནས། །མི་གཙང་ཕུང་པོར་གྱུར་ན་དེ་ཡི་གམ། །གྲོགས་ངན་ཤ་སྦྲང་ནག་པོ་འཁོར་མ་གཏོགས། །ཤེས་ལྡན་གསེར་སྦྲང་བུང་བ་ག་ལ་འཁོར། །ཚུལ་དེར་བསམ་ནས་བག་ཡོད་མཛད་པར་རིགས། །ད་ནི་གོང་དུ་ཇི་སྐད་བཤད་པའི་དོན། །ཐུགས་ལ་དགོངས་ནས་ཞེ་བཅད་དམ་བཅའ་དང༌། །སྔར་འཁྲུལ་ལས་ལ་ཉེས་མཐོང་འགྱོད་བཤགས་དང༌། །ཕྱིན་ཆད་སྡོམ་སེམས་དང་བཅས་སྤོངས་མཛོད་ཅིག །མཐུན་པའི་གྲོགས་པོ་མང་ཡང་དེ་ལྟ་བུའི། །ཤ་ཚའི་གྲོས་འདེབས་བཤད་མཁན་སུ་འདུག་གཟིགས། །འདི་ཕྱི་གཉིས་ཀར་བདེ་ལེགས་འགྱུར་བའི་གཏམ། །དོན་མེད་མ་གཏོང་ཐུགས་ལ་ཟུངས་ཤིག་ཨང༌། །དེ་ལྟར་ཕན་པའི་སྙིང་གཏམ་བཤད་པ་ལ། །མ་མཉེས་ཁ་དལ་ཟེར་ནས་སྔ་མཁོ་ལྟར། །སྤྱོད་པར་མཛད་ན་ང་ལའང་སྔར་བཞིན་དུ། །དག་སྣང་ཕྱག་རྒྱ་བརྩེ་གདུང་མི་དགོས་ཞུ། །རང་ཉིད་རང་གི་རྒྱུད་ཀྱང་མ་དུལ་བ། །གཞན་རྒྱུད་ཐུལ་བར་འགྱུར་བའི་སྐབས་མེད་ཅིང༌། །འོན་ཀྱང་ཕན་པར་གྱུར་ན་དེའི་དགེ་བ། །རང་གཞན་བྱང་ཆུབ་འཐོབ་པའི་རྒྱུ་རུ་བསྔོ།། །།ཞེས་པའང་དགེ་རིན་པས་སོ།། །།

༈ ཀྱེ་མ། དུས་ངན་སྙིགས་མའི་ལང་ཚོ་དར་བའི་མཐུས། །ཆོས་ཀྱི་སྣང་བ་ཕལ་ཆེར་དབྱིངས་སུ་ཡལ། །ཆོས་མིན་སྤྱོད་པས་འཇིག་རྟེན་གང་བའི་དུས། །བློ་སེམས་ཆོས་ལ་ཐོངས་ཤིག་སྙིང་གི་བུ། །འདིར་སྣང་ལས་ཀྱི་འཁྲུལ་སྣང་བདེ་སྡུག་ཀུན། །གང་ལ་བསམས་ཀྱང་ཡིད་བརྟན་མི་འདུག་པས། །ཅོལ་ཆུང་བྱ་བས་རང་མགོ་མི་བསྐོར་བར། །བློ་ཕུག་ཆོས་ལ་གཏོད་ཅིག་སྙིང་གི་བུ། །ཟིན་མེད་བྱ་བའི་འབྲེལ་སྣང་མང་བ་དེས། །གཏན་བདེ་ལག་རྩེར་གསོན་པའི་གེགས་ཡིན་པས། །ཁེ་ཉེན་ཤེས་དུས་གདམས་ཀ་མ་ལོག་པར། །བློ་སེམས་ནང་དུ་ཁུག་ཅིག་སྙིང་གི་བུ། །ཡིད་བཞིན་ནོར་བུ་ལྟ་བུའི་དལ་རྟེན་འདི། །སྟབས་ལེགས་ཙམ་དུ་རྙེད་པའི་དུས་ཚོད་འདིར། །ཆོས་མིན་བྱ་བས་ཆུད་ཟོས་མ་བཏང་བར། །ལྷ་ཆོས་སྙིང་པོ་ལོན་ཅིག་སྙིང་གི་བུ། །རླུང་གསེབ་མར་མེ་ལྟ་བུའི་མི་ཚེ་འདི། །ཡུན་རིང་གནས་པའི་ངེས་པ་མི་གདའ་བས། །གཏན་དུ་འཚོ་བའི་གྲབས་གཤོམ་མི་བྱེད་པར། །ཕྱི་མའི་དོན་ཆེན་སྒྲུབས་ཤིག་སྙིང་གི་བུ། །ལུས་ཀྱི་གྲིབ་མ་འདྲ་བའི་ལས་འབྲས་འདི། །ས་བོན་ཕྲ་བའང་བདེ་སྡུག་མི་བསླུ་བས། །དགེ་སྡིག་བླང་དོར་རྣར་གཟོན་མི་བྱེད་པར། །སྤང་བླང་ཞིབ་ཏུ་དཔྱོད་ཅིག་སྙིང་གི་བུ། །བཟོད་དཀའ་མེ་འོབས་ལྟ་བུའི་འཁོར་བ་འདི། །སྡུག་བསྔལ་དུ་མའི་འབྱུང་ཁུངས་ལགས་པའི་ཕྱིར། །དེ་ལ་དགའ་བའི་ཡིད་བརྟན་མི་འཆའ་བར། །སྲིད་པར་ངེས་འབྱུང་སྐྱེད་ཅིག་སྙིང་གི་བུ། །ནོར་བུའི་གླིང་བཞིན་ཐར་པའི་ཡོན་ཏན་འདི། །ཕན་བདེའི་འབྱུང་གནས་འཁྲུལ་མེད་ལགས་པའི་ཕྱིར། །ལམ་བཟང་མཐོང་དུས་གཡང་ལ་མ་མཆོང་བར། །ཐར་ལམ་སྤར་འཛིན་བྱེད་ཅིག་སྙིང་གི་བུ། །ལམ་སྟོན་ས་མཁན་ལྟ་བུའི་བཤེས་གཉེན་འདི། །རྟ་བོང་མིའི་ཁྱུར་བཙུད་པའི་དྲིན་ཅན་ཡིན། །མཉམ་གྲོགས་མཐོང་ནས་མཉམ་ཚོད་མི་བྱེད་པར། །ཚུལ་བཞིན་གུས་པས་བསྟེན་ཅིག་སྙིང་གི་བུ། །ཚུལ་མཐུན་གུས་པས་ལེགས་པར་བསྟེན་གྱུར་ན། །ཐོས་པའི་ནོར་གྱིས་ཕོངས་སྙམ་བདག་ལ་མེད། །འོན་ཀྱང་དེང་སང་བླུན་པོའི་ཁྲོད་དུ་ནི། །རིན་ཆེན་ཕྱག་དར་ཁྲོད་དུ་ལྷུང་བ་ལྟར། །བརྟགས་ནས་ལེགས་ཉེས་དཔྱོད་པའི་བློ་མེད་པར། །ཁོ་བོའང་སྙིང་ནས་སྐྱོ་བའི་འོས་སུ་གནས། །ད་ནི་ཐོས་བསམ་ཡང་དག་བྱེད་འདོད་ན། །ཁོ་བོས་སྙིང་གཏམ་འགའ་ཞིག་བཤད་ཀྱིས་ཉོན། །བསྐལ་མང་ཐོས་པར་དཀའ་བ་དམ་པའི་ཆོས། །ཚིག་གཅིག་སྒྲ་འཛིན་ལམ་དུ་ཐོས་པས་ཀྱང༌། །ཐར་པའི་ས་བོན་ཐེབས་པས་ཐོས་བསམ་ལ། །ནན་ཏན་བྱེད་པ་ཁོ་བོའི་སྙིང་གཏམ་ཡིན། །སངས་རྒྱས་ཡོན་ཏན་རྒྱུད་ལ་སྦྱངས་དུས་འདིར། །འཁོར་བའི་བྱ་བཞག་བསྒྲུབ་ཏུ་མི་ཁོམ་གྱིས། །ཐོས་པས་དོན་ཆེན་བསྒྲུབ་དུས་དོན་མེད་ཀྱི། །བྱ་བ་སྤོང་བ་ཁོ་བོའི་སྙིང་གཏམ་ཡིན། །ཡོན་ཏན་མ་ལུས་བརྩོན་འགྲུས་རྗེས་འགྲོ་ཅན། །དགའ་ལོ་སྐྱིད་ལོ་ཙམ་གྱིས་ཤེས་དཀའ་བས། །མགོ་འམ་གོས་ལ་མེ་ཤོར་བཟློག་པ་ལྟར། །གུས་རྟག་བརྩོན་པ་ཁོ་བོའི་སྙིང་གཏམ་ཡིན། །གང་ཞིག་སྟོན་པ་པོ་དང་དེས་བསྟན་པར། །དང་འདོད་ཡིད་ཆེས་སྒོ་ནས་དད་བྱེད་ན། །དེ་ཡི་འདོད་པ་མི་འགྲུབ་མི་སྲིད་པས། །དད་ཅིང་བརྩོན་པ་ཁོ་བོའི་སྙིང་གཏམ་ཡིན། །ཚུལ་གནས་ཐོས་བསམ་སྒོམ་པ་གང་ལ་ཡང༌། །ཚེ་འདིར་ཞེན་པའི་བློ་དང་འབྲེལ་ན་ནི། །བྱང་ཆུབ་རྒྱུ་རུ་མི་འགྲོ་རྣ་ཆོས་དོར། །སེམས་ཆོས་བྱེད་པ་ཁོ་བོའི་སྙིང་གཏམ་ཡིན། །རང་བློ་ཤེས་བྱ་ཀུན་ལ་མ་སྦྱངས་ན། །རྣམ་མཁྱེན་ཐོབ་པ་མིན་ཅེས་གསུངས་པས་ན། །མདོ་སྔགས་གཞུང་ལུགས་ཀུན་ལ་ཡེངས་མེད་དུ། །ཐོས་བསམ་བྱེད་པ་ཁོ་བོའི་སྙིང་གཏམ་ཡིན། །ཤེས་བྱ་ནམ་མཁའི་གཟའ་སྐར་ལྟར་མང་ཡང༌། །རང་བློས་དཔག་པའི་ཐོས་པ་ཞིག་མེད་ན། །སྲིད་པར་དེ་བས་རྨོངས་པ་གཞན་མ་ལགས། །གང་ཤེས་བརྩོན་པ་ཁོ་བོའི་སྙིང་གཏམ་ཡིན། །སྔོན་བྱོན་ལོ་པཎ་གྲུབ་པའི་སྐྱེས་བུ་རྣམས། །ཆོས་ཕྱིར་རང་གི་སྐུ་སྲོག་ཀྱང་གཏོང་ན། །ད་ལྟ་རང་ཅག་མཐུན་རྐྱེན་ཚོགས་པའི་དུས། །སྤྲོ་བས་བརྩོན་པ་ཁོ་བོའི་སྙིང་གཏམ་ཡིན། །རང་མགོ་རང་གིས་བསྐོར་ཏེ་མ་བསྡད་པར། །ཉལ་ལོངས་གཉིས་ལ་བསམ་གཞིབ་ལེགས་བཅུགས་ཏེ། །རང་ལྐོག་རང་གིས་བཙུགས་ཏེ་རང་ཉིད་ལ། །རང་ཕན་བྱེད་པ་ཁོ་བོའི་སྙིང་གཏམ་ཡིན། །རང་དྲིན་རང་ལ་ཆེ་བའི་གྲོས་མེད་ན། །ཁོ་བོས་ཇི་ལྟར་སྨྲས་ཀྱང་དོན་མ་མཆིས། །རང་ཕན་རང་གིས་བྱེད་པའི་བློ་ཡོད་ན། །ཚིག་འདི་ཡིད་ལ་ཆོངས་ཤིག་སྙིང་གཏམ་ཡིན། །སྙིང་མེད་ན་ནི་སྙིང་གཏམ་བཤད་ན་ཡང༌། །དགོས་པའམ་དོན་དུ་འགྱུར་བ་ཅང་མ་ལགས། །ལེགས་ཉེས་འབྱེད་པའི་སྙིང་ཞིག་ཡོད་ན་ནི། །སྙིང་ལ་ཆོངས་རེན་རན་ཏེ་བཅང་འཚལ་ལོ།། །།ཞེས་པའང་དགེ་རིན་པས་སོ།།

༈ དབེན་པའི་ཉམས་ལེན་ལ་བསྐུལ་བའི་དབྱུ་གུ་བཞུགས་སོ།།

༈ ལྷུན་ཆགས་ས་འཛིན་གྱི་སྤོ་ལ། །ཉམས་དགའ་བསམ་གཏན་གྱི་ཁང་བུར། །སྒོ་གསུམ་བཅད་འབྱར་ལ་བཞུགས་པའི། །ཟབ་མོའི་རྣལ་འབྱོར་གྱི་དྲུང་དུ། །ཆེད་གསོལ་མངོན་ཆུང་གི་སྤྲང་པོས། །ཁ་ཞེ་མེད་པ་ཡི་དག་སྣང༌། །ཟླ་བའི་ཁང་བཟང་ལས་དྲངས་ཏེ། །གནས་ཚུལ་ཅུང་ཟད་ཅིག་ཞུ་བ། །འདིར་སྣང་མནོག་ཆུང་གི་བྱ་བ། །མཆིལ་མའི་ཐལ་བ་བཞིན་བོར་ནས། །དོན་ཆེན་ཡང་དག་ཏུ་འཇོག་པའི། །ཉམས་ལེན་ཕྱག་བཞེས་སུ་བལྟར་བ། །སྒྲུབ་བརྒྱུད་གོང་མ་ཡི་བུ་བརྒྱུད། །ཕ་རྗེས་ཟིན་པ་ཞིག་ལགས་ཚེ། །བདག་ཀྱང་ཡི་རང་གི་མེ་ཏོག །ཁྱོད་ཕྱོགས་འཐོར་བ་དང་ལྷན་དུ། །རང་ལ་ཉམས་མྱོང་ཞིག་མེད་ཀྱང༌། །གོང་མའི་ཞལ་གདམས་དང་མཐུན་པའི། །གསང་གཏམ་ཕྲན་བུ་ཞིག་ཞུ་བས། །རེ་ཞིག་མི་ཁོམས་ཀྱང་གསོན་ཅིག །དམ་ཆོས་ཉམས་ལེན་གྱི་ཉིང་ཁུ། །སྦྱོར་དངོས་རྗེས་གསུམ་གྱི་ངོ་བོ། །དམ་པ་རྣམ་གསུམ་གྱིས་ཟིན་པའི། །བློ་ཞིག་ངེས་པ་རུ་གཅེས་སོ། །དཀོན་མཆོག་ཀུན་འདུས་ཀྱི་ངོ་བོ། །རྩ་བའི་བླ་མ་དེ་རྣམ་པ། །གང་འདུལ་ཡི་དམ་དུ་འཆར་བའི། །སྣང་ཚུལ་ཤེས་པ་རུ་གཅེས་སོ། །ཐ་མལ་སྣང་ཞེན་གྱི་གཉེན་པོ། །བསྐྱེད་རིམ་རྣལ་འབྱོར་ལ་འཇུག་དུས། །གསལ་དག་བརྟན་གསུམ་དང་ལྡན་པའི། །སྣང་སྟོང་ཟུང་འཇུག་ཏུ་གཅེས་སོ། །ཟབ་གསལ་བསྐྱེད་རིམ་གྱི་སྙིང་པོ། །གསང་སྔགས་བཟླས་བརྗོད་ལ་འཇུག་དུས། །སྣང་གྲགས་རྟོག་གསུམ་གྱི་རང་བཞིན། །ལྷ་སྔགས་ཡེ་ཤེས་སུ་གཅེས་སོ། །ཞལ་ཕྱག་མཚན་འཛིན་གྱི་གཉེན་པོ། །རྫོགས་རིམ་རྣལ་འབྱོར་ལ་འཇུག་དུས། །བློས་བྱས་ཆད་སྟོང་ལས་འདས་པའི། །མ་བཅོས་ཡེ་སྟོང་དུ་གཅེས་སོ། །རང་བྱུང་ཡེ་ཤེས་ཀྱི་རྟེན་གཞི། །ཞི་གནས་བསམ་གཏན་ལ་འཇུག་དུས། །བྱིང་རྒོད་མཚན་མ་དང་བྲལ་བའི། །གནས་འགྱུར་ངོ་ཤེས་སུ་གཅེས་སོ། །རང་སེམས་བཟོ་མེད་ཀྱི་ངོ་བོ། །ལྷག་མཐོང་རྣལ་འབྱོར་ལ་འཇུག་དུས། །རྟོག་བྲལ་རིག་སྟོང་གི་རྗེན་པ། །བློ་འདས་ཡེ་ཤེས་སུ་འཆར་ཚེ། །ཐུག་ཕྲད་རང་བབ་ཏུ་འཇོག་ན། །དགག་སྒྲུབ་རྩིས་གདབས་དང་བྲལ་བའི། །ངོ་ཤེས་རྩོལ་མེད་ཀྱི་ངང་ལ། །ཆུ་བོའི་རྒྱུན་བཞིན་དུ་བསྐྱངས་ན། །འདི་ལས་ལྷག་པ་ཡི་ཉམས་ལེན། །ཕྱག་རྫོགས་དབུ་གསུམ་ལས་མི་འབྱུང༌། །བཤད་བཤད་རྣམ་གྲངས་ནི་མང་ཡང༌། །རང་མགོ་འཁོར་བ་ལས་མི་འདུག །མདོ་སྔགས་ཉམས་ལེན་གྱི་སྙིང་པོ། །བཅུད་དྲིལ་ཧྲུག་ཙམ་ཞིག་ཕུལ་བས། །འོད་མེད་ཞུ་ཧམ་དུ་མ་དགོངས། །གཞན་པའི་ནོར་རྫས་ཀྱི་བདོག་པ། །བདག་ལས་ཅང་འབུལ་དུ་མ་མཆིས། །དབེན་པའི་ཉམས་ལེན་ལ་བསྐུལ་བའི། །བསླབ་བྱ་མདོར་བསྡུས་ཙམ་བྲིས་ཏེ། །སྤྲང་མིང་དགེ་རིན་དུ་འབོད་པས། །ཀུན་གླིང་ཆོས་ཀྱི་དགའ་ཚལ་ནས་ཕུལ་ལོ།། །།ཅེས་པ་འདིའང་རྡོ་རྗེའི་མཆེད་པོ་སྐུ་མཚམས་སྒྲུབས་པ་ལ་ཕུལ་བ་དགེ་ལེགས་སུ་གྱུར་ཅིག།

༈ ཞི་བ་གཏན་གྱི་དོན་ཆེན་སྒྲུབ་དུས་འདིར། །སྲིད་པའི་རྡུལ་ཕྲན་བགྲང་དུ་མི་ཁོམ་གྱི། །དོན་མེད་བྱ་བའི་ཟར་ཟིར་མ་མང་བར། །བློ་སྣ་སྤྲོས་པ་སྐྱུངས་ཤིག་བུདྡྷ་བ། །བློ་བྲལ་གཤིས་ལ་བཞག་ན་ཞི་བའི་ངང༌། །ཟིན་མེད་བྱ་བའི་འབྲེལ་སྣང་འཁོར་བའི་རྒྱུ། །དེ་ཕྱིར་སྲིད་དང་ཞི་བའི་ས་མཚམས་འདིར། །གནད་མའི་ལམ་ལ་ཟུངས་ཤིག་བུདྡྷ་བ། །ཐ་མལ་ཤེས་པ་སྐྱོང་བའི་དུས་ཚོད་འདིར། །རྟོག་དཔྱོད་ཚེ་འདིའི་ཤོམ་རྭ་རྒྱ་བསྐྱེད་ནས། །དྲན་ཚད་འཁྲུལ་པའི་ཁ་བསྣོན་མ་འདེབས་པར། །གང་ཤར་དྲན་པས་སྐྱོངས་ཤིག་བུདྡྷ་བ། །ཕྱི་ནས་དམ་དམ་འདྲ་བའི་སྒོ་བསྡམས་ནས། །ནང་དུ་སེམས་ཀྱིས་རྒྱལ་ཁམས་མ་བསྐོར་བར། །ཐུན་དང་ཐུན་མཚམས་མཉམ་རྗེས་ཡེངས་མེད་ཀྱི། །ཉམས་ལེན་སྙིང་པོ་ལེན་ཅིག་བུདྡྷ་བ། །ད་ལྟ་ལྐོག་ཏུ་རང་སྐྱོན་འདུལ་བའི་དུས། །གཞན་སྐྱོན་མཐོང་ཡང་གཞན་གྱི་སྐྱོན་མ་ལགས། །རང་སྣང་མ་དག་ལས་ཀྱིས་སྣང་བ་ཡིན། །རང་མཚང་ངན་པ་ཐུལ་ཅིག་བུདྡྷ་བ། །རང་རྒྱུད་སྣུམ་ཀོ་གྱོང་པོ་མ་འདུལ་ན། །གཞན་རྒྱུད་མི་ཐུལ་བློ་ངན་བླུན་པོ་ཁྱོད། །མཁས་པར་རློམས་ནས་ཆོས་གཏམ་མ་བཤད་པར། །ཡོན་ཏན་ཁོང་དུ་སྦོས་ཤིག་བུདྡྷ་བ། །མི་ཆོས་ལང་ཚོ་མཛེས་པའི་དུས་ཚོད་འདིར། །མི་མང་ཁྲོད་དུ་ཁྱི་བཞིན་མ་རྒྱུག་པར། །མི་མེད་རི་ཁྲོད་ཞི་བའི་དབེན་ཁང་ནང༌། །ལྷ་ཆོས་སྙིང་པོ་ལོན་ཅིག་བུདྡྷ་བ། །ཕྲལ་བྱུང་རྣམ་རྟོག་ངན་པའི་རྗེས་འབྲངས་ནས། །ཚེ་འདིར་སྐྱིད་འདོད་རེ་བའི་ཡིད་སྨོན་གྱིས། །མིག་བུ་བཙུམས་ནས་གཡང་ལ་མ་མཆོང་བར། །རང་ཚུགས་བརྟན་པོར་ཟུངས་ཤིག་བུདྡྷ་བ། །ད་རེས་ཐོས་དོན་ཉམས་སུ་ལེན་པའི་དུས། །དགེ་སྦྱོར་རྣམ་གཡེང་རླུང་ལ་མ་བསྐུར་བར། །མགོ་འམ་གོས་ལ་མེ་ཤོར་བཟློག་པ་ལྟར། །གུས་རྟག་བརྩོན་པ་རྩོམས་ཤིག་བུདྡྷ་བ། །ལྷ་དང་བླ་མར་བསྙེན་ཅིང་སྒྲུབ་དུས་ཀྱང༌། །རང་སེམས་བཟོ་མེད་འདི་ལས་ལོགས་ཤིག་ཏུ། །ཞལ་ཕྱག་མཚན་མར་འཛིན་ཏེ་མ་ཞེན་པར། །སྣང་སྟོང་དབྱེར་མེད་སྒོམས་ཤིག་བུདྡྷ་བ། །བཟླ་དུས་དྲན་པ་མེད་པའི་ཚིག་སྐམ་གྱིས། །ཕྲེང་བའི་གྲངས་འཛིན་གཙོ་བོར་མ་བསྟེན་པར། །སྣང་གྲགས་རྟོག་གསུམ་ལྷ་སྔགས་ཡེ་ཤེས་ཀྱི། །རོལ་པར་དྲན་ཏེ་སྒྲོངས་ཤིག་བུདྡྷ་བ། །ད་ལྟའི་ཐ་མལ་སྣང་ཞེན་ལྡོག་པའི་ཕྱིར། །བསྐྱེད་རིམ་ལྷ་ཡི་དག་དྲན་སྒོམ་པའི་དུས། །མ་དག་ལུས་ལ་མཚན་མར་མ་འཛིན་པར། །ལྷ་ཡི་ང་རྒྱལ་སྒོམས་ཤིག་བུདྡྷ་བ། །བསྐྱེད་རིམ་ཞལ་ཕྱག་འཛིན་པ་དག་པའི་ཕྱིར། །རྫོགས་རིམ་སྤྲོས་མེད་རྣལ་འབྱོར་བསྒོམ་པའི་ཚེ། །བློས་བྱས་བཅོས་མའི་སྟོང་པར་མ་བསྒོམ་པར། །མ་བཅོས་གཤིས་ལ་ཞོག་དང་བུདྡྷ་བ། །གཟའ་གཏད་བྲལ་བ་ལྟ་བའི་རྒྱལ་པོ་ཡིན། །མ་ཡེངས་པ་ནི་སྒོམ་གྱི་བླ་མ་ཡིན། །མ་འཁྲུལ་པ་ནི་སྤྱོད་པའི་སློབ་དཔོན་ཡིན། །དེ་གསུམ་གནད་དུ་སྨིན་དང་བུདྡྷ་བ། །དེ་ལྟར་རང་ལྐོག་རང་གིས་མ་བཙུགས་ན། །རང་ལ་གྲོས་འདེབས་བྱེད་མཁན་སུ་འདུག་ཀྱེ། །རང་དྲིན་རང་ལ་ཆེ་བའི་གྲོས་ཐེབས་ཤིག །སློབ་བུ་བུདྡྷ་མིང་ཅན་ཉིད་ལ་གདམས།། །།ཞེས་པའང་དགེ་རིན་པས་སོ།། །།

༈ ཆོས་བརྒྱད་སྤང་བར་གདམས་པའི་བསླབ་བྱ་བཞུགས་སོ། །

༈ ཆོས་རྗེ་དྲིན་ཅན་བླ་མའི་ཞབས་པད་ལ་བཏུད་ནས། །ཆོས་བཞིན་སྤྱོད་པ་དག་ལ་བསླབ་སྟོན་ཞིག་གསོལ་ན། །ཆོས་བརྒྱད་མ་སྤངས་དམ་པའི་ལྷ་ཆོས་ནི་མི་འགྲུབ། །ཆོས་དང་མཐུན་པའི་འདོར་ལེན་དམ་བཅའ་ཞིག་མཛོད་ཅིག ༈ །ནོར་རྫས་རྙེད་པར་དཀའ་བའི་སེམས་ཁོ་ལ་ཤོད་དང༌། །དད་གཤིན་དཀོར་གྱི་ནོར་རྫས་བག་མེད་དུ་སྤྱོད་ན། །ཕྱི་མར་བུ་ལོན་ལུས་ལས་འཇལ་དགོས་པར་འདུག་གོ །ཆོག་ཤེས་ནོར་ལ་བསྟེན་པའི་དམ་བཅའ་ཞིག་མཛོད་ཅིག ༈ །རྙེད་མེད་མི་དགའ་བ་ཡི་སེམས་ཁོ་ལ་ཤད་དང༌། །འདོད་སྲེད་ནོར་གྱི་རྙི་རྒྱ་དམ་པོ་རུ་ཚུད་ན། །ནམ་ཡང་འཁོར་བའི་འཕྲང་ལས་མི་ཐར་བར་འདུག་གོ །ནོར་མེད་བློ་བདེ་ཞིག་ལ་དམ་བཅའ་ཞིག་མཛོད་ཅིག ༈ །ལུས་སེམས་བདེ་ན་དགའ་བའི་སེམས་ཁོ་ལ་ཤོད་དང༌། །ད་ལྟའི་འཁོར་བའི་བདེ་བ་ཆུང་ངུ་ལ་ཆགས་ན། །ནམ་གཞར་གཏན་གྱི་བདེ་བ་མི་ཐོབ་པར་འདུག་གོ །སྐྱིད་འདོད་རེ་བ་མེད་པའི་དམ་བཅའ་ཞིག་མཛོད་ཅིག ༈ སྡུག་ན་མི་དགའ་བ་ཡི་སེམས་ཁོ་ལ་ཤོད་དང༌། །རྐྱེན་ངན་མི་འདོད་སྡུག་བསྔལ་རང་ཐོག་ཏུ་བླངས་ན། །སྔར་བྱས་ལས་ངན་འཛད་པའི་ཕྱགས་ཤིང་དུ་འདུག་གོ །སྡུག་བསྔལ་དང་ལེན་བྱེད་པའི་དམ་བཅའ་ཞིག་མཛོད་ཅིག ༈ །གཏམ་སྙན་གྲགས་པར་འདོད་པའི་སེམས་ཁོ་ལ་ཤོད་དང༌། །མཁས་ལོ་བཙུན་ལོ་ཟེར་བའི་ཚིག་སྐམ་ལ་རེ་ན། །རེ་བ་ཆེ་རྣམས་སྡུག་བསྔལ་ཆེ་བ་རུ་འདུག་གོ །གཏམ་རྣམས་བྲག་ཆེར་ཤེས་པའི་དམ་བཅའ་ཞིག་མཛོད་ཅིག ༈ །གྲགས་མེད་མི་དགའ་བ་ཡི་སེམས་ཁོ་ལ་ཤོད་དང༌། །རང་ཚུལ་ཁོང་དུ་སྦས་པའི་གོ་ཆ་འདི་གྱོན་ན། །ཆགས་སྡང་མཚོན་གྱིས་ཕིག་པ་དཀའ་བ་རུ་འདུག་གོ །སྦས་པའི་རྣལ་འབྱོར་བྱེད་པའི་དམ་བཅའ་ཞིག་མཛོད་ཅིག ༈ །བསྟོད་བཀུར་བསྔགས་པར་དགའ་བའི་སེམས་ཁོ་ལ་ཤོད་དང༌། །ཁ་གསག་གཅམ་བུའི་ཚིག་གི་སྨྱོ་ཆུ་འདི་འཐུང་ན། །རང་རྒྱུད་ཤིང་ལྟར་རེངས་པའི་རྒྱུ་ཉིད་དུ་འདུག་གོ །གདོང་གསོལ་དགའ་སྣང་མེད་པའི་དམ་བཅའ་ཞིག་མཛོད་ཅིག ༈ སྨད་ན་མི་དགའ་བ་ཡི་སེམས་ཁོ་ལ་ཤོད་དང༌། །རང་མཚང་དྲུང་ནས་འབྱིན་པའི་ཚིག་ངན་འདི་བཟོད་ན། །རང་སྐྱོན་ངོ་སྤྲོད་སྟོན་པའི་སློབ་དཔོན་དུ་འདུག་གོ །སྨད་ཚིག་དང་དུ་ལེན་པའི་དམ་བཅའ་ཞིག་མཛོད་ཅིག ༈ །དེ་ལྟར་ཆོས་བརྒྱད་མགོ་བོ་སྙོམས་པ་ཞིག་མེད་ན། །ལྷ་ཆོས་བྱེད་ཀྱང་དོན་དུ་མི་ཆོས་ལས་མ་འདས། །དེ་འདྲའི་ཆོས་ཀྱིས་སེམས་ལ་ཕན་ཐབས་ནི་མི་འདུག །རང་སེངས་ངན་གོམས་ཆོད་པའི་དམ་བཅའ་ཞིག་མཛོད་ཅིག། །།ཅེས་གདམས་པའང་དགེ་རིན་པས་སོ།།